Egpaar word wakker met aanvallers langs hul bedArgieffoto ŉ Egpaar is Vrydag in die vroeë oggendure in hul huis op ŉ plaas net buite Wolmaransstad in Noordwes deur drie aanvallers oorval. Marius Müller, nasionale operasionele koördineerder van AfriForum, het gesê die aanval het omstreeks 01:00 plaasgevind toe ŉ venster van die huis oopgemaak is en die diefwering afgebreek is. Die egpaar se hond is volgens Müller ook vergiftig. Lt.kol. Amanda Funani, woordvoerder van die polisie, het aan Maroela Media bevestig dat die egpaar met drie aanvallers in klapmusse in hul kamer wakker geword het. “Die vrou (66) het eers wakker geword en toe die man (73). Een verdagte was gewapen. Hulle het geld geëis en die egpaar het die sleutel van hul kluis aan die aanvallers gegee,” het Funani gesê. Die egpaar is met kabelbinders vasgebind en die verdagtes het op die vlug geslaan in die egpaar se bakkie met huishoudelike items, kontant en juwele. Volgens Müller is die egpaar hardhandig behandel, maar nie ernstig beseer nie. Die man kon homself omstreeks 03:00 van die kabelbinders bevry en het toe hulp ontbied. “Die bakkie is vanoggend teruggevind naby Klerksdorp met al die vermiste items steeds daarin; ons weet nie hoekom hulle dit sou los nie,” het Funani gesê. Niemand in nog in verband met die voorval in hegtenis geneem nie. Die polisie ondersoek sake van roof en motordiefstal.